Har politiet ikke ressourcerne til at håndtere den eskalerende bandekonflikt i København, skal militæret sættes ind og klare nogle af politiets andre opgaver, så de kan koncentrere sig om at komme banderne til livs.

Det mener De Konservatives retsordfører Naser Khader.

- Politiet må ind og være synlige. Og hvis politiet ikke har ressourcer nok, så må man bede om forstærkning fra andre kredse. Det gjorde man i Aarhus Vest for nyligt, og det lykkedes at styre banderne derovre - det samme må man gøre i København.

- Og har man slet ikke ressourcerne, kunne man bede militæret om at hjælpe til med nogle andre opgaver, som politiet har i øjeblikket - eksempelvis bevogtningsopgaver - så politiet bruger deres ressourcer til at gå efter bandemedlemmerne, siger Naser Khader.

Hans udmelding kommer efter de seneste mange dages skyderier i København - skyderier, politiet formoder er relateret til en eskalerende konflikt mellem banden Loyal to Familia og en gruppering fra Mjølnerparken og Københavns Nordvestkvarter.

To skudepisoder i går

I går blev politiet først kaldt ud til et skyderi i Rovsingsgade på Østerbro, hvor en person blev ramt. Fire personer blev efterfølgende anholdt.

Og få timer senere fandt endnu et skyderi sted - denne gang i Tingbjerg, hvor en 17-årig dreng blev ramt af skud i foden.

De to gerningsmænd kørte væk fra stedet på en sort knallert ad et stisystem i retning mod Høje Gladsaxe og er stadig på fri fod.

- Det er selvsagt uden modstykke en kujonagtig og vanvittig handling at komme kørende på en scooter og så skyde på den første og bedste, man tilfældigvis møder på stien, udtalte Københavns Politi i går aftes og opfordrede parterne til at ”stoppe vanviddet”.

Læs også : To skyderier på en dag i København: Politiet anholder fire